Tampereen Keskustorilla iso pienpanimojen oluttapahtuma, mukana 27 yritystä – "Kymmenessä vuodessa panimoiden määrä on kolminkertaistunut"

Tampereella järjestetään viidettä kertaa tapahtuma, jossa myydään esimerkiksi pienpanimoiden oluita, siidereitä, long drinkkejä ja virvoitusjuomia. Keskustorille rakennetuissa teltoissa oli keskiviikkoiltana runsaasti Suuret oluet - Pienet panimot -tapahtumaan osallistuvia asiakkaita. –Täällä on paikalla 27 panimoa ja yksi tislaamo sekä ruokatoimijoita, kertoo tapahtumajohtaja Pekka Kääriäinen Lammin Sahti Oy:sta. Lahdessa perustettua tapahtumaa on järjestetty 16 vuoden ajan. Järjestäjän mukaan pienten panimoalan yritysten määrä on kasvanut nopeasti viime vuosina. –Suomessa on tällä hetkellä sata panimoa. Kymmenessä vuodessa panimoiden määrä on kolminkertaistunut, Kääriäinen sanoo. Hän muistuttaa, että Yhdysvalloissa on tuhansia pienpanimoja. Suomessa pienpanimoiden suurimmat haasteet ovat Kääriäisen mukana markkinoinnissa. Esimerkiksi kauppojen ratkaisut hyllytilojen suhteen vaikuttavat panimoiden tilanteeseen. Tapahtuma on kerännyt vuosittain yhteensä yli 60 000 kävijää Lahdessa, Helsingissä, Turussa sekä Tampereella vuodesta. Tapahtuman ajaksi osa Tampereen Keskustorista on aidattu anniskelualueeksi.